**Έκθεση της Κοινοβουλευτικής Επιτροπής Οικονομικών και Προϋπολογισμού για τους κανονισμούς «Οι περί Φόρου Προστιθέμενης Αξίας (Ειδικές Απαλλαγές) (Τροποποιητικοί) (Αρ. 2) Κανονισμοί του 2022»**

**Παρόντες:**

Χριστιάνα Ερωτοκρίτου, πρόεδρος Αντρέας Καυκαλιάς

Χρύσης Παντελίδης Χρίστος Χριστοφίδης

Χάρης Γεωργιάδης Αλέκος Τρυφωνίδης

Ονούφριος Κουλλά **Μη μέλη της επιτροπής:**

Σάβια Ορφανίδου Σταύρος Παπαδούρης

Άριστος Δαμιανού

Η Κοινοβουλευτική Επιτροπή Οικονομικών και Προϋπολογισμού εξέτασε τους πιο πάνω κανονισμούς σε δύο συνεδρίες της που πραγματοποιήθηκαν την 31η Οκτωβρίου και στις 7 Νοεμβρίου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Τμήματος Φορολογίας του ίδιου υπουργείου, του Υπουργείου Άμυνας, της Νομικής Υπηρεσίας της Δημοκρατίας, του Συνδέσμου Εγκεκριμένων Λογιστών Κύπρου (ΣΕΛΚ) και του Cyprus VAT Association (CYVA).

Σημειώνεται ότι στο πλαίσιο της εξέτασης των κανονισμών παρευρέθηκαν επίσης τα μέλη της επιτροπής κ. Σωτήρης Ιωάννου και Ηλίας Μυριάνθους.

Σκοπός των προτεινόμενων κανονισμών, οι οποίοι εκδίδονται δυνάμει των άρθρων 25 και 28 του περί Φόρου Προστιθέμενης Αξίας Νόμου, είναι η τροποποίηση των περί Φόρου Προστιθέμενης Αξίας (Ειδικές Απαλλαγές) Κανονισμών, ώστε να επιτευχθεί εναρμόνιση με την πράξη της Ευρωπαϊκής Κοινότητας με τίτλο «Οδηγία (ΕΕ) 2019/2235 του Συμβουλίου της 16ης Δεκεμβρίου 2019 που τροποποιεί την οδηγία 2006/112/ΕΚ σχετικά με το κοινό σύστημα φόρου προστιθέμενης αξίας και την οδηγία 2008/118/ΕΚ σχετικά με το γενικό καθεστώς των ειδικών φόρων κατανάλωσης όσον αφορά τις αμυντικές προσπάθειες στο πλαίσιο της Ένωσης».

Στο πλαίσιο της συζήτησης του θέματος, η εκπρόσωπος του Υπουργείου Οικονομικών δήλωσε ότι η Οδηγία 2019/2235 και συνεπώς οι προτεινόμενοι κανονισμοί αποσκοπούν στην ευθυγράμμιση της μεταχείρισης, ως προς τον Φόρο Προστιθέμενης Αξίας (ΦΠΑ), των αμυντικών προσπαθειών που πραγματοποιούνται στο πλαίσιο της Κοινής Πολιτικής Ασφάλειας και Άμυνας (ΚΠΑΑ) της Ευρωπαϊκής Ένωσης (ΕΕ), ως ισχύει στις περιπτώσεις των αμυντικών προσπαθειών του ΝΑΤΟ.

Ειδικότερα, όπως η ίδια δήλωσε, με βάση την εν λόγω Οδηγία απαλλάσσονται από τον ΦΠΑ η εισαγωγή αγαθών που πραγματοποιούν οι ένοπλες δυνάμεις ενός κράτους μέλους, η παράδοση αγαθών και η παροχή υπηρεσιών που προορίζονται για χρήση από τις ένοπλες δυνάμεις ενός κράτους μέλους ή από το πολιτικό προσωπικό που τις συνοδεύει ή για τον εφοδιασμό των λεσχών και κυλικείων τους, όταν οι δυνάμεις αυτές συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της ΚΠΑΑ εκτός του κράτους μέλους τους. Απαλλάσσεται επίσης από τον ΦΠΑ, ως ενδοκοινοτική απόκτηση αγαθών, η αγορά αγαθών η οποία δεν τυγχάνει φοροαπαλλαγής ως εισαγωγή αγαθών, στην περίπτωση που οι ένοπλες δυνάμεις κράτους μέλους, οι οποίες συμμετέχουν σε αμυντική προσπάθεια για την υλοποίηση ενωσιακής δραστηριότητας στο πλαίσιο της ΚΠΑΑ, χρησιμοποιούν οι ίδιες ή το πολιτικό προσωπικό που τις συνοδεύει αγαθά τα οποία δεν αγόρασαν με τους γενικούς όρους φορολόγησης που ισχύουν στην εσωτερική αγορά κράτους μέλους.

Περαιτέρω, η ίδια κυβερνητική αρμόδιος ενημέρωσε την επιτροπή ότι τα κράτη μέλη είχαν υποχρέωση να εφαρμόσουν τα προβλεπόμενα στην Οδηγία 2019/2235 μέτρα μέχρι την 1η Ιουλίου 2022, επισημαίνοντας παράλληλα ότι, λόγω της παρέλευσης της εν λόγω ημερομηνίας, οι προτεινόμενοι κανονισμοί πρέπει να τεθούν σε ισχύ αναδρομικά.

Ο εκπρόσωπος του ΣΕΛΚ, αφού συμφώνησε με τους σκοπούς και τις επιδιώξεις των κανονισμών, επισήμανε την ανάγκη εισαγωγής μηχανισμού ελέγχου για την ορθή εφαρμογή των προτεινόμενων ρυθμίσεων.

Οι εκπρόσωπος του CYVA συμφώνησε επίσης με τους προτεινόμενους κανονισμούς, καταθέτοντας παράλληλα σχετικό υπόμνημα με τις θέσεις του, ημερομηνίας 31ης Οκτωβρίου 2022.

Σε σχέση με την εισήγηση του εκπροσώπου του ΣΕΛΚ για την εισαγωγή μηχανισμού ελέγχου για την ορθή εφαρμογή των προτεινόμενων ρυθμίσεων, ο εκπρόσωπος του Τμήματος Φορολογίας δήλωσε ότι το Τμήμα Φορολογίας εφαρμόζει από το έτος 1992 μηχανισμούς ελέγχου για τις απαλλαγές ΦΠΑ που ισχύουν στην περίπτωση της ΕΛΔΥΚ, οι δραστηριότητες της οποίας υπόκεινται σε ειδικό καθεστώς ΦΠΑ. Ως εκ τούτου, δεν αναμένεται να προκύψει οποιοδήποτε ζήτημα ως προς την εφαρμογή των προτεινόμενων ρυθμίσεων.

Στο στάδιο της εξέτασης του θέματος, μέλη της επιτροπής ζήτησαν περαιτέρω διευκρινίσεις αναφορικά με τις περιπτώσεις που απαλλάσσονται από τον ΦΠΑ, με βάση τις προτεινόμενες ρυθμίσεις, καθώς και για το ζήτημα της αναδρομικής εφαρμογής αυτών.

Συναφώς, σε σχέση με τα τεθέντα ζητήματα η εκπρόσωπος του Υπουργείου Οικονομικών δήλωσε μεταξύ άλλων τα ακόλουθα:

1. Η προβλεπόμενη απαλλαγή ΦΠΑ με βάση την Οδηγία 2019/2235 ισχύει μόνο στις περιπτώσεις που οι ένοπλες δυνάμεις εκτελούν καθήκοντα άμεσα συνδεδεμένα με αμυντική προσπάθεια στο πλαίσιο της ΚΠΑΑ. Μεταξύ άλλων αφορά τις στρατιωτικές αποστολές και επιχειρήσεις, τις δραστηριότητες των μάχιμων μονάδων, την αμοιβαία συνδρομή, τα έργα που υπάγονται στη μόνιμη διαρθρωμένη συνεργασία, καθώς και τις δραστηριότητες του Ευρωπαϊκού Οργανισμού Άμυνας. Η απαλλαγή δεν καλύπτει δραστηριότητες δυνάμει της ρήτρας αλληλεγγύης της Συνθήκης για τη λειτουργία της ΕΕ ή άλλες διμερείς ή πολυμερείς δραστηριότητες μεταξύ κρατών μελών οι οποίες δε σχετίζονται με την ΚΠΑΑ.
2. Η αναδρομική εφαρμογή των προτεινόμενων κανονισμών είναι επιβεβλημένη για σκοπούς συμμόρφωσης με το ευρωπαϊκό κεκτημένο και δεν επηρεάζει τους πολίτες, τις επιχειρήσεις και τα έσοδα του κράτους, καθότι από την 1η Ιουλίου 2022 δεν έχει διεξαχθεί οποιαδήποτε δραστηριότητα στην Κύπρο που να εμπίπτει στην προτεινόμενη από τους κανονισμούς φοροαπαλλαγή.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση των κανονισμών στην ολομέλεια του σώματος.

15 Νοεμβρίου 2022

Αρ. Φακ.: 23.03.059.058-2022

ΣΧΚ/ΧΜ/ΧΧ